stanford-oval/wikipedia huggingface dataset:
פאלומה פיית'

| --- | --- |

 לידה:  21 ביולי 1981 (בת 43) האקני, הממלכה המאוחדת 
 שם לידה:  פאלומה פיית' בלומפילד
 מוקד פעילות:  הממלכה המאוחדת 
 תקופת הפעילות:  מ-2007 
 מקום לימודים:  סט. מרטינ'ס סקול אוף ארט, בית הספר הצפוני למחול עכשווי, המכללה העירונית איזלינגטון, Islington Green School 
 סוגה:  מוזיקת פופ, R&B עכשווי, מוזיקת נשמה, ג'אז 
 סוג קול:  מצו-סופרן 
 שפה מועדפת:  אנגלית 
 חברת תקליטים:  אפיק רקורדס, RCA רקורדס 
 www.palomafaith.com
 פרופיל ב-IMDb
 
פאלומה פיית' בלומפילד (באנגלית: Paloma Faith Blomfield; נולדה ב-21 ביולי 1981), המוכרת בשם הבמה פאלומה פיית' (Paloma Faith), היא זמרת-יוצרת ושחקנית אנגלייה.
ראשית חייה

פיית' נולדה ברובע האקני, לונדון ב-21 ביולי 1981, בת לאם אנגלייה ואב ספרדי. שני הוריה גדלו בנורפוק. הוריה נפרדו כשהייתה בת שנתיים והתגרשו כעבור שנתיים. היא גדלה עם אמה בלונדון, אף על פי שהיא קיימה מערכת יחסים קרובה עם סבתה מצד אביה. כילדה, היא למדה שיעורי בלט. לאחר שלמדה למשך כשנתיים במכללה העירונית איזלינגטון (אנ'), היא המשיכה ללמוד לתואר במחול עכשווי בבית הספר הצפוני למחול עכשווי (אנ') בלידס. לאחר מכן, היא הלכה ללמוד תואר שני בבימוי תיאטרון ב-Central Saint Martins (אנ').
קריירת מוזיקלית > 2007–2008: תחילת הקריירה

הגיחה הראשונה של פיית' למוזיקה החלה כאשר חיקתה זמרי נשמה וג'אז מפורסמים, בין היתר אטה ג'יימס ובילי הולידיי.
בתקופת לימודיה בקולג', פיית' עבדה בפאב שבו המנהל ביקש ממנה לשיר עם הלהקה שלו. במהלך הופעה עם הלהקה בהופעת קברט, היא הוזמנה לראיון בחברת התקליטים אפיק רקורדס, ומאוחר בה הוחתמה בחברת התקליטים. מאוחר יותר, היא דחתה הזדמנות להצטרף ללהקת הרקע של איימי ויינהאוס, כדי לכתוב ולבצע שירים משלה. עבודתה המוכרת הראשונה הייתה השיר "It's Christmas (and I Hate You)", אותו הקליטה כדואט עם ג'וש ולר (אנ') ב-2008.
קריירת מוזיקלית > 2009–2013: Do You Want the Truth or Something Beautiful? ו-Fall to Grace

ב-15 ביוני 2009, פיית' הוציאה את סינגל הבכורה שלה, "Stone Cold Sober". השיר הגיע, בשיאו, למקום ה-17 במצעד הסינגלים הבריטי. הסינגל השני שלה, "New York", יצא ב-13 בספטמבר 2009. השיר הגיע, בשיאו, למקום ה-15 בבריטניה. מאוחר יותר, ב-1 באוגוסט 2010, היא הוציאה גרסה מעודכנת לשיר בהשתתפות הראפר גוסטפייס קילה. הגרסה המחודשת הגיעה, בשיאה, למקום ה-44 בבריטניה. ב-28 בספטמבר 2009, היא הוציאה את אלבום הבכורה שלה, Do You Want the Truth or Something Beautiful?‏. האלבום הגיע, בשיאו, למקום ה-9 במצעד האלבומים הבריטי. האלבום נהיה "אלבום השבוע" של BBC Radio 2 ב-19 בספטמבר 2009. היא הוציאה את הסינגל השלישי שלה, "Do You Want the Truth or Something Beautiful?", יצא ב-21 בדצמבר 2009. השיר הגיע, בשיאו, למקום ה-64 בבריטניה. באותה שנה, פיית' הופיעה באלבום Scars של הצמד הבריטי, Basement Jaxx (אנ'), ובאלבום Born Like This של אם אף דום.
ב-15 במרץ 2010, פיית' הוציאה את הסינגל הרביעי שלה, "Upside Down". השיר הגיע, בשיאו, למקום ה-55 בבריטניה. כדי לקדם את האלבום, היא יצאה לסיבוב ההופעות הראשון שלה, Do You Want the Truth or Something Beautiful Tour, ברחבי אירופה ואוסטרליה. הטיימס תיאר את סיבוב ההופעות כ-"מלא באומנות תיאטרלית, אך מבוסס על הבסיס המוצק של קול השירה הסנסציוני של [פיית'] ואישיות שנוצצת כמו יהלום גולמי". פיית' הופיעה במספר רב של פסטיבלים במהלך אותו הקיץ, כולל T4 on the Beach (אנ'), פסטיבל הג'אז צ'לטנהאם (אנ') ופסטיבל אפל מיוזיק (אנ'). ב-28 במאי 2010, פיית' התארחה בשיר "Keep Moving" של אדם דיקון ובאשי (אנ'). ב-29 באוקטובר 2010, פיית' הוציאה את השיר "Smoke & Mirrors" כסינגל האחרון מתוך אלבום הבכורה שלה.
בינואר 2011, פיית' הייתה מועמדת בקטגוריית זמרת בריטית בפרסי המוזיקה הבריטית לשנת 2011, אך הפסידה ללורה מרלינג (אנ').‏ בטקס עצמו, היא ביצעה, ביחד עם סי-לו גרין, את "Fuck You!".‏ ב-19 במאי 2011, היא התארחה, יחד עם אלטון ג'ון, בסינגל הצדקה "Hard Times" של פלאן בי (אנ').‏ ב-28 במאי 2012, פיית' הוציאה את אלבום האולפן השני שלה, Fall to Grace. האלבום הגיע, בשיאו, למקום השני במצעד האלבומים הבריטי. הסינגל הראשון של האלבום, "Picking Up the Pieces", יצא ב-20 במאי 2012, והגיע, בשיאו, למקום השביעי במצעד הסינגלים הבריטי. במאי 2012, פיית' הייתה שופטת אורחת בעונה הראשונה של The Voice UK.
ב-10 באוגוסט 2012, פיית' הוציאה את השיר "30 Minute Love Affair", בתור הסינגל השני מתוך Fall to Grace. ב-28 בספטמבר 2012, היא הוציאה גרסת כיסוי של "Never Tear Us Apart" של הלהקה האוסטרלית, INXS, לפרסומת של חנות הכלבו ג'ון לואיס (אנ'). מאוחר יותר, הוא נכלל באלבום כסינגל. ב-16 בדצמבר 2012, היא הוציאה את השיר "Just Be" כסינגל הרביעי של האלבום. ב-17 בדצמבר 2012, פיית' הוציאה כחלק מקבוצת הצדקה The Justice Collective (אנ'), גרסת כיסוי לשיר "He Ain't Heavy, He's My Brother" של בובי סקוט (אנ') ורוב ראסל (אנ'). בתחילת 2013, פיית' יצאה לסיבוב הופעות ברחבי ארצות הברית, בריטניה ואירלנד. ב-2013, היא קיבלה 2 מועמדויות בפרסי המוזיקה הבריטית לשנת 2013: בקטגוריית זמרת בריטי ואלבום בריטי, אך הפסידה לאמילי סאנדיי ב-2 הקטגוריות. האלבום קיבל בתואר אלבום פלטינה כפולה על ידי איגוד תעשיית ההקלטות הבריטי על מכירות של יותר מ-700,000 עותקים.
קריירת מוזיקלית > 2014–2019: A Perfect Contradiction ו-The Architect

בינואר 2013, במהלך שהותה בארצות הברית, פיית' חשפה שהיא החלה לכתוב את אלבום האולפן השלישי שלה. מאוחר יותר באותה שנה, היא הופיעה ב-Evolution Festival (אנ') בניוקאסל על הטיין. ב-10 במרץ 2014, יצא אלבומה השלישי של פיית', A Perfect Contradiction.‏ האלבום הגיע, בשיאו, למקום השני במצעד האלבומים הבריטי, וקיבל תואר אלבום פלטינה כפולה. הסינגל המוביל של האלבום, "Can't Rely on You", יצא ב-23 בפברואר 2014. השיר הגיע, בשיאו, למקום העשירי בבריטניה. הסינגל השני של האלבום, "Only Love Can Hurt Like This", יצא ב-11 במאי 2014. השיר הגיע, בשיאו, למקום השישי בבריטניה, למקום הראשון באוסטרליה ולמקום השלישי בניו זילנד. הסינגל השלישי של האלבום, "Trouble with My Baby" יצא ב-11 באוגוסט 2014.
ב-14 בספטמבר 2014, היא הופיעה בשיר "Changing" של הצמד המוזיקלי הבריטי, סיגמא. השיר הגיע, בשיאו, למקום הראשון במצעד הסינגלים הבריטי ובמצעד הדאנס הבריטי. ב-10 בנובמבר 2014, הוציאה "מהדורת אאוטסיידר" של אלבומה השלישי, ובו ארבעה שירים חדשים. באותו חודש, פיית' הוציאה כחלק מקבוצת הצדקה Band Aid 30 (אנ'), גרסה מחודשת ל-"Do They Know It's Christmas?".‏ בפרסי המוזיקה הבריטית לשנת 2015, היא הועמדה וזכתה בקטוגריית זמרת בריטית. בטקס עצמו, היא ביצעה את השיר "Only Love Can Hurt Like This".
ביוני 2015, פיית' אישרה שהיא התחילה בתהליך יצירת אלבום האולפן הרביעי שלה. באוגוסט 2015, הוכרז כי פיית' תהיה שופטת בעונה החמישית של The Voice UK.‏ באוקטובר 2015, היא השיקה חברת ניהול והוצאה לאור משלה.
ב-31 באוגוסט 2017, היא חזרה עם השיר "Crybaby" כסינגל המוביל של אלבומה הרביעי, The Architect. האלבום יצא מאוחר יותר ב-17 בנובמבר 2017. האלבום הגיע, בשיאו, למקום הראשון במצעד האלבומים הבריטי. ב-23 בפברואר 2018, פיית' הוציאה, בשיתוף פעולה עם סיגלה, את השיר "Lullaby". השיר הגיע, בשיאו, למקום השישי בבריטניה. ב-19 במרץ 2018, פיית' הוציאה גרסת כיסוי לשיר "Make Your Own Kind of Music" של קאס אליוט. השיר הופיע בפרסומת טלוויזיה של סקודה, והגיע, בשיאו, למקום ה-28 במצעד הסינגלים הבריטי. בנובמבר 2018, פיית' הוציאה מהדורה מחודשת, "מהדורת Zeitgeist", של The Architect, הכוללת שישה שירים חדשים. ב-5 באפריל 2019, היא הוציאה גרסת כיסוי לשיר "I've Gotta Be Me" של סמי דייוויס ג'וניור. ב-3 באוקטובר 2019, הופיעה, יחד עם דיג'יי ספוני (אנ'), בגרסת הכיסוי של השיר "Movin' Too Fast" של Artful Dodger (אנ').
קריירת מוזיקלית > 2020: Infinite Things

ב-28 בפברואר 2020, היא הוציאה, בשיתוף פעולה עם ג'ונאס בלו, את השיר "Mistakes". בהמשך השנה, היא הופיעה בעונה הרביעית של The Voice Kids הבריטי. ב-5 בספטמבר 2020, היא הוציאה את השיר "Better Than This". השיר הגיע, בשיאו, למקום ה-26 בסקוטלנד. ב-13 בנובמבר 2020, היא הוציאה את אלבום האולפן החמישי שלה, Infinite Things.‏ האלבום הגיע, בשיאו, למקום הרביעי במצעד האלבומים הבריטי.
קריירת טלוויזיה וקולנוע

ב-2007, פיית' הופיעה בפרק של דרמת המשטרה הבריטית, HolbyBlue (אנ'), בתפקיד גנבת. באותה שנה, היא הופיעה בסרט הקומדיה הבריטית, St Trinian's (אנ'), בתפקיד אנדריאה. ב-2009, היא הופיעה בסרט מופע הפלאים של דוקטור פרנסוס, בתפריד סאלי, חברתו של השטן (בגילומו של טום וייטס). היא גם הופיעה בסרט האימה הבריטי, Dread (אנ'), בתפקיד קלרה ת'ורנהיל. ב-2010, היא הופיעה בסדרת הטלוויזיה הבריטית, Coming Up (אנ'), בתפקיד רייני. ב-2012, היא הופיעה בסרט הקצר, A Nice Touch, בתפקיד אלמה. ב-2013, היא הופיעה בתוכנית הטלוויזיה הבריטית, Blandings (אנ'), בתפקיד ג'ורג'יה ספרקס. ב-2015 היא הופיעה בתור עצמה בסרט Youth (אנ') של פאולו סורנטינו. מאוחר יותר באותה שנה, פיית' הופיעה גם בתור טינקר בל בסרט הטלוויזיה Peter & Wendy, המבוסס על הרומן פיטר פן של ג'יימס מתיו ברי.
ב-2016, פיית' הייתה שופטת בעונה החמישית של The Voice UK. היא לא המשיכה לעונה השישית בגלל הריונה. החל מ-2019, פיית' מופיעה בתוכנית הטלוויזיה פניוורת', בתפקיד בט סייקס. ב-2019–2020, היא הופיעה בתוכנית הטלוויזיה, רחוב 101 דלמטים, בתור פורציה הפודל.
אמנות

פיית' ידועה בקול המצו סופרן ובסגנון הרטרו-אקסצנטרי. המוזיקה שלה משלבת לעיתים קרובות מוזיקת נשמה ואלמנטים של ג'אז וגוספל. כתוצאה מכך, היא הושוותה לאיימי ויינהאוס, אדל ודאפי.
חיים אישיים

במהלך פרק של The Voice UK, פיית' טענה כשהייתה בת 27, היא קראה מאמר שקרא לשירתה של קיי.טי. טאנסטול מיושן, ואמרה שהיא חתמה בחברת תקליטים לראשונה כשהייתה בת 23. היא המשיכה לשקר על גילה, עד שאחד ממעריציה סיפק תעודת לידה של פיית'. מאוחר יותר, פיית' טענה שעשתה זאת כי חששה שהיא זקנה יותר מדי לתעשיית המוזיקה.
פיית' התחתנה עם השף הניו זילנדי, ריאן היינס, ב-2005. היא נפרדה איתו לאחר שמונה חודשים, והתגרשה ממנו ב-2009.
באוגוסט 2016, נחשף כי היא מצפה לילדה הראשון עם בן זוגה, ליימן להסין. בנה נולד בדצמבר 2016. היא התחתנה עם בן זוגה ב-2017. בתה נולדה בפברואר 2021.
דיסקוגרפיה > אלבומי אולפן

2009: Do You Want the Truth or Something Beautiful?
2012: Fall to Grace
2014: A Perfect Contradiction
2017: The Architect
2020: Infinite Things
2024: The Glorification of Sadness
פילמוגרפיה > קולנוע

| שנה | שם | תפקיד | הערות |
| --- | --- | --- | --- |
| 2007 | St Trinian's | אנדריאה |  |
| 2009 | מופע הפלאים של דוקטור פרנסוס | סאלי |  |
| 2009 | Dread | קלרה תורנהיל |  |
| 2012 | A Nice Touch | אלמה | סרט קצר |
| 2015 | Youth | עצמה |  |
פילמוגרפיה > טלוויזיה

| שנה | שם | תפקיד | הערות |
| --- | --- | --- | --- |
| 2006 | Mayo | אורחת | פרק: "Killing Me Softly" |
| 2006 | האימפרסיוניסטים | דוגמנית של רנואר | פרק 1 |
| 2006 | Tricky TV | מאמנת | פרק 1 |
| 2007 | HolbyBlue | דונה ריינולדס | פרק: 1.7 |
| 2007 | Tittybangbang | לקוחה במספרה ואחות | סדרה 3, פרקים 2 ו-4 |
| 2007 | Dogface | מספר תפקידים | פרק: 1.4 |
| 2009 | Never Mind the Buzzcocks | עצמה | עונה 23, פרק 1 |
| 2010 | Never Mind the Buzzcocks | עצמה | עונה 24, פרק 6 |
| 2010 | Coming Up | רייני | פרק: "I Don't Care" |
| 2010–2017 | Celebrity Juice | עצמה | 4 פרקים |
| 2012 | The Voice UK | שופטת אורחת |  |
| 2013 | Blandings | גאורגיה | פרק: "The Crimewave at Blandings" |
| 2013 | Let's Dance For Comic Relief | שופטת אורחת |  |
| 2015 | Peter & Wendy | טינקר בל | סרט טלוויזיה |
| 2016 | The Voice UK | שופטת |  |
| 2017 | Sounds Like Friday Night | עצמה |  |
| 2019–הווה | פניוורת' | בט סייקס | תפקיד ראשי (19 פרקים) |
| 2019–2020 | רחוב 101 דלמטים | פורציה הפודל (קול) | תפקיד חוזר (7 פרקים) |
| 2020 | The Voice Kids UK | שופטת |  |
| 2022 | יחסים מסוכנים | פלורנס | 3 פרקים |
סיבובי הופעות

2010: Do You Want the Truth or Something Beautiful Tour
2012–2013: Fall to Grace Tour
2014–2015: Paloma Faith Autumn Tour 2014
2018: The Architect Tour‏
2021: The Infinite Things Tour‏
ניקולאיה בלצ'סקו

ניקולאיה בלצ'סקו בפורטרט שצויר על ידי גאורגה טטרסקו
שטר כסף רומני עם דמותו של ניקולאיה בלצ'סקו
ניקולאיה בלצ'סקו (ברומנית: Nicolae Bălcescu, תעתיק פונטי: nikoˈla.e bəlˈt͡ʃesku; להאזנה כאן; ‏ 29 ביוני 1819 - 29 בנובמבר 1852) היה סופר, היסטוריון ומהפכן רומני.
ביוגרפיה

ניקולאיה בלצ'סקו נולד בבוקרשט, בירת נסיכות ולאכיה במשפחה של בויארים ממעמד אצולה נמוך יחסית. בלימודי בית הספר התאהב במקצוע ההיסטוריה. הוא למד יחד עם יון גיקה ובין מוריו היה גם יון הליאדה רדולסקו. בגיל 19 התגייס לצבא הוולאכי וב-1840 לקח חלק בקשר פיליפסקו (קשר לאיחוד רומניה) ועם גילוי הקשר נכלא לשנתיים במנזר מרג'ינאני והשתחרר עם התחלפות השליט. לאחר שחרורו ייסד בלצ'סקו, יחד עם יון גיקה וקריסטיאן טל, אגודה סודית בשם "האחווה" (Frăția), אגודה שסיסמתה הייתה "צדק, אחווה" (Dreptate, Frăţie). הוא סייר בחבלים המיושבים ברומנים, נסיכות מולדובה, ולאכיה, טרנסילבניה, בוקובינה וגם בצרפת ובאיטליה. למד היסטוריה והשתתף, לצד אאוגוסט טרבוניו לאוריניאן בעריכת כתב העת להיסטוריה Magazin istoric pentru Dacia (מגזין היסטורי למען דאקיה).
ב-1844, ב-Propăşirea (הקידום), כתב העת של קוגלניצ'אנו ושל אלכסנדרי, הודפסה עבודתו של בלצ'סקו, Puterea armată şi arta militară de la întemeierea Prinţipatului Valahiei şi până acum (הכוח הצבאי ואמנות המלחמה מייסוד נסיכות ולאכיה ועד עתה). בהמשך פורסם באותו כתב עת המאמר Comentarii asupra bătăliei de la Câmpia Rigăi sau Cosovo (ביאורים לקרב בשדה השַחרור או קוסובו).
בלצ'סקו לקח חלק במהפכת 1848 (ולאכיה), שהתרחשה בפברואר, בצרפת. עם ההשראה הזאת נסע לבוקרשט, שם לקח חלק במהפכה של 11 ביוני ואפילו מונה, ליומיים, להיות שר חוץ בממשלה הזמנית שהקימו המהפכנים. הוא היה בצד הליברלי ותמך בזכות הצבעה לכל ובמתן קרקע לאיכרים. לאחר דיכוי המהפכה נעצר על ידי הרשויות, אך הצליח לברוח ועבר לטרנסילבניה. מטרנסילבניה גורש על ידי השלטונות המקומיים.
לאחר כישלון מהפכת 1848 בנסיכויות הרומניות, ניקולאיה בלצ'סקו, יחד עם וסילה אלכסנדרי ואלקו רוסו, הוציאו לאור בפריז את כתב העת România viitoare (רומניה העתידית). הוא עבר לאיי דרום צרפת, שם התגורר עם מריה קנטקוזינו - שניהם היו חולי שחפת וקיוו שהאקלים של דרום צרפת ישפיע לטובה על מצב בריאותם. ב-1850, בפריז, השיג דרכון עות'מאני ובאמצעותו ניסה להיכנס לנסיכות ולאכיה, כדי לבקר את אימו הזקנה והחולה (גם הוא היה חולה מאוד), אך הרשויות מנעו את כניסתו. בעצת רופאיו יצא אל דרום איטליה. הוא התיישב בפלרמו, סיציליה ושם מת לבסוף ממחלתו, שחפת.
היצירה ההיסטורית החשובה ביותר של בלצ'סקו, Românii supt Mihai-Voievod Viteazul (הרומנים תחת מיכאי הוויווד האמיץ) נשארה בכתב יד ופורסמה לאחר מותו. המשטר הקומוניסטי ברומניה, על בסיס הערה כלשהי של קרל מרקס, ראה בבלצ'סקו חלוץ של הקומוניזם, לכן פיאר את שמו, תחריט של פניו הודפס על שטרות כסף ושמו ניתן ליישובים ולרחובות בערים הגדולות.
לקריאה נוספת

אלכסנדרו פירו, "היסטוריה של הספרות הרומנית מראשיתה ועד היום", הוצאת UNIVERS, בוקרשט, 1981.
הערות שוליים

↑  ניקולאיה בלצ'סקו באתר אוניברסיטת אוהיו.
| --- | --- |
בקרת זהויות :  NLI: 987007299037105171  PLWABN: 9810619316205606  BIBSYS: 90708799  BNE: XX843886  BnF: cb12026804w (data)  GND: 118652060  ICCU: PALV032930  ISNI: 0000 0001 1023 0617  LCCN: n50017608  NKC: ola2002151381  NLG: 114834  NTA: 070248478  SUDOC: 028431324  VcBA: 495/123441  VIAF: 27079532   WorldCat (עם VIAF): 27079532
אברם ינקו

| --- | --- |

אברם ינקו - פורטרט שצייר ברבו איסקובסקו
 לידה:  1824 בפסקה זו רשומה אחת נוספת שטרם תורגמה, רומניה 
 פטירה:  10 בספטמבר 1872 (בגיל 48 בערך) Baia de Criș, רומניה 
 מדינה:  טרנסילבניה 
 תקופת הפעילות:  8 בנובמבר 1848 
 
הפסל לזכרו בקלוז'-נאפוקה
אברם ינקו (ברומנית: Avram Iancu;‏ 1824 – 10 בספטמבר 1872) היה מהפכן, מראשי מהפיכת 1848 במחוז טרנסילבניה שברומניה. כמנהיג מיליציה של איכרים רומנים מהרי הקרפטים המערביים הוא התעמת עם "הצבא המהפכני ההונגרי" והיה לבן ברית של הכוחות האימפריאליים האוסטרים, מתוך תקווה להשיג שוויון זכויות לבני עמו הרומנים.
חייו

ינקו נולד בכפר קטן בהרי הקרפטים המערביים למשפחה של צמיתים משוחררים. אביו היה יערן ואחר כך בעל תפקיד שיפוטי. ינקו החל ללמוד משפטים בקלוז' בשנת 1844. מ-1846 שימש כפקיד בטרגו מורש. בשנת 1848 עמד בהצלחה במבחנים והיה לעורך דין.
ינקו היה מראשי האינטלקטואלים בטרנסילבניה שנאבקו למען קידום חברתי ושחרור לאומי של הרומנים. הוא היה מיוזמי ומארגני האספה של בלאז', כמנהיג חבורות חמושות של איכרים וכורים בקרפטים המערביים. בתור שכזה הוא זכה לאהדה עממית רחבה וכונה "נסיך ההרים".
הוא נעצר לראשונה בדצמבר 1849, אך שוחרר במהרה עקב מחאות של האוכלוסייה הרומנית. לאחר שחרורו הוגבלה פעילותו, ספרייתו הוחרמה, והוא הושם תחת פיקוח. בפעם השנייה נעצר ב-1852, אחרי שנחשד בהסתה לפעילות לאומנית כנגד השלטונות האוסטריים. קצת לאחר שחרורו, ביקר ינקו בווינה שם ניסה להגיש עתירה לקיסר, אך המשטרה מנעה זאת ממנו, ועקב כך הוא סבל מהתמוטטות עצבים, ממנה לא התאושש עד מותו.
ב-10 בספטמבר 1872 נמצא ינקו מת בכפר באיה קרישולוי (Baia Crișului) ונטמן כגיבור לאומי בבית הקברות בצבאה (Țebea).
הנצחתו

בשנת 1924, במלאת מאה שנים להולדתו, שונה שם כפר הולדתו לשמו.
ב-1992 הופיע דיוקנו על שטר בערך של 5,000 לאי.
בעיר קלוז'-נאפוקה ברומניה הוצב פסל בדמותו. כמו כן מוצב פסל בדמותו גם בעיר סאטו מארה שבמחוז טרנסילבניה.
שדה התעופה של קלוז'-נאפוקה נקרא על שמו.
חסידות דושינסקי

בנין חסידות דושינסקי בבני ברק
רבי יוסף צבי דושינסקיא
רבי ישראל משה דושינסקיא
רבי יוסף צבי דושינסקיא, האדמו"ר הנוכחי
חסידות דושינסקיא (כתיב ארכאי: דושינסקיא) היא קהילה בעלת מוטיבים של חצר חסידית שמרכזה בירושלים. ובראשה עומד כיום רבי יוסף צבי דושינסקיא. החסידות היא אחת הקהילות הגדולות של העדה החרדית, נכון לשנת 2024 מונה החסידות כ-1,850 בתי אב. מרכז החסידות הוא ברחוב שמואל הנביא בירושלים.
היסטוריה

את הקהילה ייסד הרב יוסף צבי דושינסקי (המכונה "מהרי"ץ דושינסקי"), שעלה לארץ לאחר פטירתו של רבי יוסף חיים זוננפלד בשנת 1932, כדי לשמש במקומו כגאב"ד העדה החרדית. הוא הקים את ישיבתו וחצרו בשולי שכונת בית ישראל בירושלים, כהמשך לישיבות שניהל בהונגריה, הישיבה נקראת כיום על שמו "ישיבת בית יוסף צבי". בשנת ה'תש"ד (1944) הוקמה בהסכמתו אגודה שנועדה לאחד את תלמידיו.
לאחר פטירתו של המהרי"ץ בי"ד תשרי תש"ט התמנה בנו רבי ישראל משה דושינסקי למנהיג הקהילה ולעמוד בראש הישיבה, בתקופתו התבססה הקהילה סביבו כחצר חסידית. כיהן גם כגאב"ד העדה החרדית.
כיום מנהיג הקהילה הוא נכדו רבי יוסף צבי דושינסקי, בנו של הרב ישראל משה, שמונה לתפקיד לאחר פטירתו של אביו בכ"ב אדר ב' ה'תשס"ג.
היסטוריה > חצר חסידית

המהרי"ץ עודד את תלמידיו, אף אלו שמוצאם מיהדות אוברלנד, ללבוש לבוש חסידי (שטריימל בשבת וחליפה ארוכה באמצע השבוע). כרבה של חוסט החסידית החל אף לערוך טישים בחגים כפי הנהוג בתנועת החסידות, וכן היה מקבל לעיתים קוויטל'אך מתלמידיו.
בתקופת רבי ישראל משה, פעלו כמה תלמידי אביו, בהנהגת הרב יוסף דוידוביץ' והרב אברהם גולדשטיין, לפתח קהילה סביב רבי ישראל משה, והחלה להיווצר קהילת אברכים סביב הישיבה, כך הקהילה החלה לקבל מאפיינים של חצר חסידית. במהלך השנים מרבית תלמידי הישיבה המשיכו להשתייך לקהילה לאחר נישואיהם, והיא הפכה לישיבה של בני הקהילה בלבד.
בהוראת רבי ישראל אלתר מגור החל רבי ישראל משה לערוך טישים גם בשבתות. בימיו גם אימצו מרבית בני הקהילה את לבוש ה'גרביים הלבנים עם מכנסיים קצרים (אברקיים) בשבת.
נוסח התפילה של הקהילה נקרא "נוסח מהרי"ץ" ההוא משלב נוסח אשכנז ונוסח ספרד, ומקורו מרבי יוסף צבי דושינסקי.
בשנת תשנ"ו ייסד רבי ישראל משה את 'התאחדות חבורות האברכים', שאיגדה את כל צעירי האברכים בקהילה, ותיקן שהאברכים ייפגשו מדי שבוע בקבוצות, כפי שנהוג בחצרות חסידיות. כמו כן תיקן לימוד יומי במשניות ובמוסר לאברכי החסידות.
מאפייני החסידות > העדה החרדית

בדומה לחצרות חסידיות נוספות שמקורן בהונגריה, מתאפיינת גם חסידות דושינסקי בהתבדלות קהילתית, בהתנגדות למדינת ישראל ובהקפדה על דיבור ביידיש. החסידות משתייכת להעדה החרדית ויש לה 5 נציגים המייצגים את החסידות ב"ועד הפועל" של העדה. כמו כן המזכיר הראשי של בד"ץ העדה החרדית, וכן יו"ר ההנהלה של העדה החרדית משתייכים לחסידות.
כמו שאר אנשי העדה החרדית, מוסדות הקהילה אינם נוטלים תקציבים ממדינת ישראל, המוסדות מתוקצבים בעיקר על ידי נגידי חסידות סאטמר בארצות הברית.
לאחר מלחמת ששת הימים ושחרור הכותל המערבי, התיר רבי ישראל משה לחסידיו ללכת אל הכותל המערבי, וכן התיר לחסידיו לגור מעבר לקו הירוק.
בהוראת אדמו"רי החסידות, החסידים אינם משתתפים בהפגנות הרחוב המאורגנות על ידי קיצוני העדה החרדית, ומשתתפים רק בעצרות המחאה שמתקיימים על פי הוראת הגאב"ד וחברי בד"צ העדה החרדית.
בפרשת הקברים במתחם גולובנציץ בבית שמש בשנות ה'תש"ע תמך האדמו"ר הנוכחי של החסידות בדעתו של ראב"ד העדה החרדית הרב משה שטרנבוך להתיר את הבניה במקום, בניגוד לדעת הגאב"ד רבי יצחק טוביה וייס ורובם של חברי בד"צ העדה החרדית. עם תחילת האכלוס של השכונה בשנת תש"פ אף נוסדה קהילה של חסידי דושינסקי בשכונה. על רקע זה תומכת החסידות, החל משנת תשע"ז, בביטאון קהלא קדישא, שהוקם על רקע הקרע בעדה.
מאפייני החסידות > העדה החרדית > לימוד תורה

החסידות מדגישה את לימוד התורה כמוטיב מרכזי בחיי היהודי, כשעיקר הדגש ניתן על לימוד ההלכה. בסדרי הבקיאות בישיבות מוקדש כל הסדר רק ללימוד שולחן ערוך, ובאופן דומה מתנהלים גם רוב כוללי האברכים של החסידות. בנוסף מקפידים בחסידות שהאברכים יחזרו על הלכות נדה מהשולחן ערוך בכל ימות השנה. האדמו"ר רבי ישראל משה אף תיקן לחזור שוב על הלכות אלו בימי השובבי"ם, דבר שהתפשט בהמשך גם מחוץ לחסידות.
לצד זה נקבעו שיעורי תורה וסדרי לימוד בערב בבתי המדרש של הקהילה, כשהאדמו"ר הנוכחי אף הקים ארגון 'חלקינו בתורתך' המרכז את השיעורים בכל בתי הכנסת של החסידות.
מאפייני החסידות > העדה החרדית > לבוש החסידות

חלק ניכר מאנשי החסידות נוהגים ללבוש בשבתות וחגים את הלבוש הירושלמי המסורתי הכולל את "קאפטן" ועליו חוגרים גרטל רחב עשוי בד לבן ומעליו לובשים מעיל עליון בצבע חום הנקרא ג'ובה. בימי חול לובשים כובע סמט נמוך קומה. בימים הנוראים חובשים מרבית החסידים כיפה לבנה (ירמולקה) וזקני החסידים חובשים כיפה לבנה מיוחדת הנקראת "הייבעל" אותה הם חובשים גם בליל הסדר בפסח.
שאר בני הקהילה לובשים בשבתות קפוטה חסידית ובימי החול כובע סמט, כשחלקם לובשים את הלבוש הירושלמי המסורתי בהגיעם לירושלים.
מאפייני החסידות > העדה החרדית > מנהגי החסידות

החצר מתאפיינת בשילוב מורשת החתם סופר עם הנהגות חסידיות. בין ההנהגות המסורתיות הנהוגות בחסידות הן: אמירת תפילת יום כיפור קטן בערב ראש חודש; אמירת סליחות לבה"ב וכן בימי חמישי של שבועות השובבי"ם ת"ת; אמירת מערבית בתפילות בלילי יום טוב, אמירת תיקון חצות בימי בין המצרים, כן נוהגים אדמו"רי החסידות לדרוש קודם תקיעת שופר בראש השנה ולפני תפילת כל נדרי ביום כיפור.
בחסידות מקפידים לאכול רק מוצרים שבהשגחת ועד הכשרות של העדה החרדית. מרבית החסידים מקפידים שלא להסיע עגלת ילדים בשבת כהוראת רבי יוסף צבי דושינסקי (הראשון).
קהילות ומוסדות > מרכז החסידות

מרכז החסידות הוא ברחוב שמואל הנביא בירושלים בו נמצא בית המדרש הגדול שנחנך בשנת תשס"א ובו אף קיים שטיבלאך ומקוה טהרה וכן בנייני 'ישיבת בית יוסף צבי' - הישיבה גדולה המרכזית של החסידות שמונה כ-400 תלמידים, הישיבה קטנה שהוקמה בשנת תש"ד והישיבה הגבוהה (לבחורים המבוגרים של החסידות) שהוקמה בשנת תשס"ט על ידי האדמו"ר רבי יוסף צבי. בשנת ה'תשפ"ב נרכש שטח בעיר אלעד עבור 'קריית הישיבה - דושינסקי' בו יבנה קמפוס עבור בנייני הישיבה גדולה, בשנת ה'תשפ"ג החלו בבניית הקמפוס הענק באלעד.
תלמוד התורה של החסידות נפתח בשנת תש"ט ושכן בתחילה במרכז החסידות ברחוב שמואל הנביא, בשנת תשכ"ד הועברה למשכנו הנוכחי בבנייני זופניק בו אף נמצא מרכזה של העדה החרדית. בשנת תשכ"א נפתח בית הספר לבנות החסידות בשם "בנות אסתר" (על שם אשתו של מייסד החסידות המהרי"ץ דושינסקי). בית הספר נמצא במבנה הקודם של הישיבה בשולי שכונת בית ישראל, באותו בנין נמצא גם ביתו של מייסד החסידות המהרי"ץ דושינסקי וכן מאפיית המצות של החסידות.
קהילות ומוסדות > קהילות נוספות

בבית שמש קיים ריכוז גדול של החסידות אליה פנו האברכים הצעירים מתחילת שנות ה'תש"נ בעידודו של האדמו"ר רבי ישראל משה, והיא מונה כ-700 משפחות. בבית שמש קיימות 10 בתי כנסיות של החסידות (בכל שכונות העיר) ומוסדות חינוך נוספים כתלמוד תורה, ישיבה קטנה ובית ספר לבנות החסידות. בשנת תשנ"ז מינה רבי ישראל משה את בנו הרב מרדכי יהודה דושינסקי לשמש כרב הקהילה בבית שמש.
ריכוז נוסף של החסידות נמצא בבני ברק והיא מונה כ-300 משפחות. הקהילה בבני ברק הוקמה בשנות ה' תש"ל על ידי ראשוני תלמידיו של רבי ישראל משה, הבניין המרכזי של הקהילה היא ברחוב חזון איש ובו נמצא בית הכנסת והתלמוד תורה, בשנים לאחר מכן נפתח בית כנסת נוסף ברחוב כנהמן. בשנת תשנ"א הקים רבי ישראל משה בבני ברק ישיבה קטנה "מנחת יצחק" על שם רבי יצחק יעקב ווייס גאב"ד העדה החרדית, הישיבה ממוקמת ברחוב הושע.
קהילות נוספות של החסידות קיימות באלעד, אשדוד, ביתר עילית, וצפת. באירופה ישנן קהילות בלונדון ובמנצ'סטר, ובארצות הברית בויליאמסבורג. בשנת תשפ"ב נפתח תלמוד תורה של החסידות בלונדון.
בשנת תשפ"א החלו בבניית "קריית דושינסקי" בשכונה החרדית הר יונה בנוף הגליל . ובשנת תשפ"ד אוכלסו הבנינים הראשונים בשכונה, והוקם קהילה של החסידות, בית מדרש ומקוה טהרה, מוסדות חינוך תלמוד תורה ובית ספר לבנות החסידות.
בשנת תשע"ו הוקם בחסידות "מרכז הכוללים - תרביצ"א" שמפעילה ומאגדת תחתיה 18 כוללי אברכים בכל ריכוזי החסידות בארץ, זאת בנוסף לכולל הוותיק "מכון להוראה ודיינות - תרביצ"א" ברחוב עבודת ישראל בירושלים.
בסוף תשס"ז הקים האדמו"ר הנוכחי גוף בשם 'מרכז מוסדות דושינסקי', ארגון על המאגד בתוכו את כל המוסדות הקהילתיים של החסידות.
קהילות ומוסדות > ארגונים תורניים וארגוני חסד

בחסידות קיים גם שורה של ארגונים תורניים וכן ארגוני חסד.
בין הארגונים התורניים הם 'חלקינו בתורתך' (ארגון לעידוד לימוד תורה), 'חבורות האברכים', 'שקדו ושמרו' (מפעל מבחנים), 'לנו ולבנינו' (לשמירה מפגעי הטכנולוגיה), 'עת דודים' להדרכת חתנים.
בין הארגוני חסד הם 'קופת הקודש' - קופה האישית של האדמו"ר למשפחות נזקקות בחסידות, 'מנוחה ושמחה' - לארגון שמחות בזול, 'צדקת מהרי"ץ', 'איש לרעהו' ו'שהשמחה במעונו' - ארגוני גמ"ח, 'מרומי שדה' ו'שמחינו כתקונו' - לעזרה בעת נישואי הילדים, 'מהרה ישמע' - ארגון שידוכים, 'גפן ישראל' - מענקים ליולדות בבתי החלמה, 'שמחת המועד' - לארגון אש"ל לחסידים ושאר אירועי החצר, 'ועד הדיור' - הפועלת לקידום פרויקים למגורים בעקבות מצוקת הדיור, 'מכלכל חיים' - עזרה במציאת מקומות עבודה, 'למען דעת' - עזרה וייעוץ במימוש זכויות.